ໃນວັນທີ 11 ພຶດສະພາ 2018 ທີ່ນະຄອນຫລວງວຽງຈັນ, ຄະນະກຳມະການຮ່ວມມື ເສດຖະກິດ, ການຄ້າ ແລະ ເຕັກນິກ ລະຫວ່າງ ລັດຖະບານ ສປປ ລາວ ແລະ ສປ ຈີນ ໄດ້ເຊັນ ສັນຍາສືບຕໍ່ຮ່ວມມື ຮອບດ້ານ ໂດຍທ່ານ ນາງ ເຂັມມະນີ ພົນເສນາ ລັດຖະມົນຕີ ກະຊວງອຸດສາຫະກຳ ແລະການຄ້າ ທັງເປັນປະທານຄະນະ ກຳມະການຮ່ວມມືລາວ-ຈີນ ແລະ ທ່ານ ນາງ ກາວ ຢ້ຽນ ຮອງ ລັດຖະມົນຕີ ກະຊວງການຄ້າ ແຫ່ງ ສປ ຈີນ ແລະ ມີບັນດາພະນັກງານ ທີ່ກ່ຽວຂ້ອງເຂົ້າຮ່ວມ.
ເນື້ອໃນສັນຍາ ໄດ້ລະບຸວ່າ: ສອງຝ່າຍມີຄວາມຍິນດີ ໃຫ້ການສະໜັບສະໜູນ ດ້ານທຶນຮອນ ຂອງຝ່າຍຈີນ ໃຫ້ແກ່ຝ່າຍລາວ ເພື່ອຊຸກຍູ້ ຢ່າງມີປະສິດທິຜົນ ໃຫ້ແກ່ການພັດທະນາ ເສດຖະກິດ-ສັງຄົມ ຂອງລາວແບບຍືນຍົງ ເຊັ່ນ: ໂຄງການສຶກສາທາງໄກ, ໂຄງການສ້າງຄວາມເຂັ້ມແຂງ ໃຫ້ແກ່ຄູ-ອາຈານ ຢູ່ຊົນນະບົດ; ໂຄງການສ້າງແຜນແມ່ບົດ ຊັບພະຍາກອນທີ່ດິນ ແລະ ຮັກສາສິ່ງແວດລ້ອມ; ໂຄງ ການແສງສະຫວ່າງ ຊົນນະບົດ; ໂຄງການໂທລະພາບດີຈີຕອນຊົນນະບົດ; ໂຄງການສຸກສາລາຊົນນະບົດ; ໂຄງການສະໜອງ ນໍ້າເຂດຊົນນະບົດ ແລະ ໂຄງການລະບົບການຄ້າ ຜະລິດຕະພັນກະສິກຳ ໂດຍຜ່ານ ອິນເຕີເນັດ ທັງໝົດ ເຫັນວ່າມີຄວາມຄືບໜ້າດີ; ພ້ອມນີ້ ຍັງມີໂຄງການ ຊ່ວຍເຫລືອ ໂຮງໝໍ ມະໂຫສົດ; ໂຄງການຊ່ວຍເຫລືອ ຫ້ອງອາຫານ ຫໍປະຊຸມ ແຫ່ງຊາດລາວ; ໂຄງການຊ່ວຍເຫລືອ ປັບປຸງລະບົບ ໄອຊີທີ ກະຊວງອຸດສາຫະກຳ ແລະ ການຄ້າ ເຊິ່ງຈະໄດ້ເລີ່ມລົງມືຈັດຕັ້ງ ປະຕິບັດ ພາຍໃນປີນີ້; ເຂື່ອນໄຟຟ້າຫ້ວຍປາລາຍ ທີ່ເປັນໂຄງການ ນຳໃຊ້ເງິນກູ້ຢືມພິ ເສດ ມີຄວາມພ້ອມທີ່ຈະ ປ່ອຍເງິນກູ້ ແລະ ຈະເລີ່ມລົງມືກໍ່ສ້າງ ໃນໄວໆນີ້. ຝ່າຍຈີນ ຍັງມີຄວາມຍິນດີ ຈະສືບ ຕໍ່ສະໜັບສະໜູນ ຊ່ວຍເຫລືອຝ່າຍລາວ ໃນດ້ານຕ່າງໆ ລວມທັງການພັດທະນາ ຊັບພະຍາກອນມະນຸດ ຕາມຄວາມສາມາດຂອງຕົນ, ພິຈາລະນາສະໜອງເງິນສິນເຊື່ອໃຫ້ແກ່ ໂຄງການທີ່ຖືກຕາມເງື່ອນໄຂ ແລະ ຊຸກຍູ້ ການພັດທະນາເສດຖະກິດສັງ-ຄົມຂອງລາວ.
ສ່ວນຝ່າຍລາວ ໄດ້ສະແດງຄວາມຂອບໃຈ ຕໍ່ການຊ່ວຍເຫລືອ ແລະ ສະໜັບສະໜູນ ອັນລ້ຳ ຄ່າທີ່ມີມາເປັນເວລາຍາວນານ ຂອງຝ່າຍຈີນ. ນອກຈາກນີ້, ສອງຝ່າຍເຫັນດີ ຈະນຳໃຊ້ມາດຕະການ ທີ່ ມີປະສິດທິຜົນ ເພື່ອເສີມຂະຫຍາຍປະລິມານ ການຄ້າຂອງສອງຝ່າຍ ເຊິ່ງຝ່າຍຈີນ ຍິນດີຈະເພີ່ມປະລິ ມານການນຳເຂົ້າສິນຄ້າ ຈາກລາວທີ່ຕະຫລາດຈີນມີຄວາມຕ້ອງການ. ຝ່າຍລາວຍິນດີ ຈະເຂົ້າຮ່ວມງານ ວາງສະແດງສິນຄ້າ ນຳເຂົ້າສາກົນ ຄັ້ງທຳອິດ ຂອງ ສປ ຈີນ ຕາມການເຊື້ອເຊີນ ແລະ ຝ່າຍຈີນ ກໍຈະ ສະໜັບສະໜູນ ແລະ ອຳນວຍຄວາມສະດວກ ທີ່ຈຳເປັນໃນການ ເຂົ້າຮ່ວມງານວາງ ສະແດງສິນຄ້າ ດັ່ງກ່າວ. ພາຍໃຕ້ ຂອບແນວຄິດ ລິເລີ່ມຮ່ວມກັນສ້າງ (ໜຶ່ງແລວ ໜຶ່ງເສັ້ນທາງ) ໂດຍສອງຝ່າຍຍິນ ດີເພີ່ມທະວີການ ຮ່ວມມືດ້ານໂຄງລ່າງພື້ນຖານ ຂະໜາດໃຫຍ່ ຂອງສອງປະເທດ, ຕັ້ງໜ້າຊຸກຍູ້ການກໍ່ ສ້າງ ແລວທາງເສດຖະກິດ ລາວ-ຈີນ, ສືບຕໍ່ປະສານງານຢ່າງໃກ້ຊິດ ເພື່ອຮັບປະກັນການກໍ່ສ້າງເສັ້ນ ທາງລົດໄຟລາວ-ຈີນ ໃຫ້ມີຄວາມຄືບ ໜ້າເປັນຢ່າງດີ.
ປັດຈຸບັນ ການລົງທຶນຂອງຈີນຢູ່ລາວ ມີປະລິມານເພີ່ມຂຶ້ນຢ່າງຕໍ່ເນື່ອງ ເຊິ່ງຈີນໄດ້ກາຍເປັນ ຜູ້ລົງທຶນ ຕ່າງປະເທດລາຍໃຫຍ່ ອັນດັບໜຶ່ງ. ສອງຝ່າຍຍັງເຫັນດີ ຈະສືບຕໍ່ຊຸກຍູ້ໂຄງການຮ່ວມມືຂະໜາດໃຫຍ່ ເຊັ່ນ: ໂຄງການຮ່ວມມືເສດຖະກິດ ບໍ່ເຕັນ-ບໍ່ຫານ, ໂຄງການພັດທະນາກວມລວມ ໄຊເສດ ຖາ, ທາງດ່ວນວຽງຈັນ-ວັງວຽງ, ເຂດພັດທະນາຕົວແບບການ ຮ່ວມມືກະສິກຳທັນສະໄໝ, ໂຄງການ ເກືອໂປຕັດລາວ ແລະ ອື່ນໆ. ສອງຝ່າຍເຫັນດີ ຈະເພີ່ມການປະສານງານ ແລະ ການຮ່ວມມືກັນ ໃນຂອບການຮ່ວມມື ຫລາຍຝ່າຍເຊັ່ນ: ການຮ່ວມມືຂອບແມ່ນ້ຳລ້ານຊ້າງ-ແມ່ນ້ຳຂອງ, ຈີນ-ຊຽນ, RCEP ແລະ ອື່ນໆ, ຮ່ວມກັນຊຸກຍູ້ ການເຈລະຈາ RCEP ໃຫ້ສໍາເລັດໂດຍໄວ.
ພາຍໃຕ້ການຊີນຳ ແບບຍຸດທະສາດການນຳ ຂອງສອງປະເທດ ສອງຝ່າຍຍິນດີ ລົງເລິກຊຸກຍູ້ ການຮ່ວມມືດ້ານເສດຖະກິດ -ການຄ້າຂອງສອງຝ່າຍ ໃນຂອບໜຶ່ງແລວ ໜຶ່ງເສັ້ນທາງ ຮັດແໜ້ນສາຍ ພົວພັນ ຄູ່ຮ່ວມມືຍຸດທະສາດ ຮອບດ້ານ ລາວ-ຈີນ ໃຫ້ນັບມື້ເລິກເຊິ່ງ.
ຂ່າວ: ມະນີທອນ, ພາບ: ອ່າຍຄຳ (ຂປລ/CRI FM93)